# La Lettre consolatoire écrite par le général de la compagnie des Crocheteurs de France, sur son rétablissement au-dessus de la Samaritaine

| ◄ Les estrennes du Gros Guillaume à Perrine | Les plaisantes Ephemerides  ► |
Hæc sunt arma Bacchi.
Messieurs et confrères, je sçay que ma longue absence, provenue de la privation et de la cheute du magnifique et honorable siége auquel j’estois installé au dessus de la Samaritaine du Pont-Neuf, vous a causé une grande tristesse et fascherie, principalement lors que l’eaue provenante du bois tortu vous a manqué, pour avoir esté egarez comme soldats qui ont perdu leur capitaine, comme brebis depourveues de pasteur, ne sçachans où chercher pasture. Aussi vous, après avoir esté privez de ma presence, avez esté fourvoyez de vostre chemin accoustumé d’aller sacrifier au dieu Bacchus, changeans à chacune heure de lieux où se faict ordinairement le service du vin, selon les recits qui vous estoient faicts des lieux où gisoit le meilleur de ce qui vous fortifie à porter voz charges accoustumées, lequel changement vous estoit causé par les porteurs d’eaue, voz ennemis et malvueillans, en ce que ne mettez point en œuvre de leur marchandise, si ce n’est contre vostre volonté et lorsque le pouvoir d’avoir aultre marchandise plus agreable vous default ; pour eviter la compagnie des quelz, ensemble de ceulx qui, en vertu de certaine ordonnance et reglement faict en ceste ville, font perquisition et recherche des bourgeois, entre les quelz, subauditur des cornus, vous tenez les premiers rangs, qui vont aux cabarets et tavernes pour y travailler des maschoires et arrouser leur gosier, craincte qu’il ne se desseiche par trop, quittans à cest effect leurs domicilles, où ilz pourroient faire pareil travail et arrousement de gousier, vous estes contrainctz de faire le dict changement à fin de n’estre inquietez en si honorable exercice, tous les quels troubles et perturbations vous estoient causés par le moyen de mon absence, qu’estimiés debvoir durer jusques aux kalandes grecques prochaines.Tellement que mon retour vous affranchira de telles inquietudes et apportera une grande joye et contantement non seullement à vous, mais aussi à plusieurs marchans qui tiennent leurs boutiques et vendent leurs marchandises sur le dit Pont-Neuf, comme vendeurs d’allumettes, arracheurs de dents, crieurs de poudre pour faire mourir les rats et les souris, venderesses d’herbes, et aultres marchans de semblable ou plus grande qualité, mesmes à messieurs les couppeurs de bourses$^2$, qui me sont desjà venus veoir pour tesmoigner l’aise qu’ils ont de mon restablissement et la perte qu’ils ont encourue par mon absence, me prians de ne leur estre contraire, et que, quand je les verray exercer leur mestier, je n’en dise mot ; ce que je leur ay promis, et en recompence m’ont donné asseurance de ne jamais coupper les vostres, du moings celles qui vous touchent de plus près. En sorte que je recognois mon retour estre applaudi d’un chacun, voyant la grande multitude de peuple dont je suis accompagné durant le jour, et le grand nombre d’osteurs de manteaux qui ne m’abandonnent de loing la nuict. Aussi ce m’estoit chose très dure d’avoir esté sans cause depossedé de ce mien trosne par l’envie et poursuitte de la Samaritaine, sur le donné à entendre qu’elle auroit faict comme jalouse que j’estois au dessus d’elle, estant de l’humeur des autres femmes qui vueillent dominer et estre au dessus des hommes (excepté au combat de la couche, où elles souffrent estre au dessoubs, pour leur commodité), ayant proposé et mis en faict que son renom estoit aneanty par le moyen du mien, qui, à cause de ma grande constance et integrité, estois tousjours accompagné de plusieurs, mesme de grands seigneurs, en sorte qu’on ne tenoit plus compte d’elle, laquelle, oultre ce, auroit remonstré, afin de parvenir à son intention, qu’elle ne pouvoit dormir à seurté, craincte que je ne luy laissasse tomber sur la teste le marteau que je tenois entre mes jambes, par le moyen du quel je lui rompois la teste quand je sonnois les heures$^3$ ; aussi que j’estois illec inutil, amusant une grande partie de peuple auquel je faisois perdre temps, joinct que je portois scandal à plusieurs, à cause des plumes qui estoient et sont encores à present au dessus de mon bonnet, qui denotoient et signifioient qu’il y avoit bien des oiseaux et cocus en ceste ville, et portois les armoiries d’iceux et de vous, mes confrères, derrière mon dos$^3$, ce qui occasionnoit plusieurs de ceste qualité de se fascher en eux-mesmes et de battre leurs femmes, ou les laisser battre par le bas à ceux qui vouloient entreprendre telle besoigne. Sur lequel donné à entendre j’aurois esté desmis et depossedé de l’honnorable charge à laquelle j’avois esté esleu, bien que je m’y sois gouverné avec telle modestie que je ne pense avoir donné subject à quelque muet que ce soit d’en parler, la faulte ne debvant estre imputée à moy s’il y a eu quelques bourses couppées à mes spectateurs, m’ayant esté impossible, à cause de la multitude du peuple dont j’ay esté tousjours entouré, de prendre garde sur un chascun ; aussi que, les appercevant, je n’en osois dire mot, de craincte qu’ils me jettassent en la rivière, cela leur estant facille, ou me feissent quelque autre tour irreparable, ce qui servira de responce aux deux vers suivans, que nos ennemis ont proposé contre mon integrité, qui sont :
Aussi qui souffre un crime estre faict par autruy,
S’il le peut empescher, offence autant que luy.
Car avec raison on ne me peut accuser d’avoir eté adherant à leurs mesfaitz et larcins, puis que la verité est que je n’ay oncques participé à iceulx, et ne l’eusse voulu faire, ayant mieux aimé humer le vent et me rassasier de la contemplation de ces maquignonnes de corps humains qui à chasque moment passent devant moy, allans querir de quoy occuper et mettre en besoigne les racommodeurs de bas, qui est aujourd’huy un des meilleurs mestiers qui soit dans Paris$^4$ : car, bien qu’il en soit en grande foison, si est-ce que voullans travailler, ilz trouvent de la besoigne suffisante pour combattre la paresse. Mais, pour continuer mon premier discours et vous narrer les beaux voyages que j’ay faict pendant mon absence de ce lieu, vous serez assurez que, me voyant contre tout droict et equité depossedé de mon siége par l’artifice de la Samaritaine et aultres nos ennemis, et nottamment par les ramasseurs de pièces par les boues, nos adversaires, sur ce qu’ils pretendent que souventes fois, en exerçant vos nobles charges, vous entreprenez sur leur trafficq, et ramassez comme eux toutes les pièces et hardes que trouvez par les rues, mesme aussi par les maistres escureurs de privés, qui disent que sans leur sceu et consentement vous allez ordinairement evacuer lesdits privez, prenans la marchandise provenante en iceux, que vendez cherement aux vendeurs de moustarde ; sur lequel different ils disent y avoir desjà eu sentence à leur profit, portant permission de faire saisir et arrester entre vos mains ladite marchandise, et la bailler en garde et senteur à vos nez. Voyant telles menées et entreprises faictes contre nous et au prejudice des priviléges qui de tout temps, mesmes quinze cens ans auparavant la creation du monde, ont esté accordez à nostre societé, et desquels elle a tousjours jouy paisiblement ou contentieusement, j’aurois prins resolution, après les protestations par moy faictes et contenues en la complainte que j’ay dès lors baillée par escript, d’entreprendre quelque voyage lointain, encores que je fusse saisi d’un grand cathaire qui m’estoit descendu sur le talon gauche, dont le mal que voyez que j’ay encores à present aux genoulx a pris origine, et lequel cathaire estoit provenu de colère qui me causoit une hydropisie, pour laquelle appaiser il failloit qu’à chacun quart d’heure j’avalasse quatre demy-septiers de jus de raisins, à prendre laquelle medecine si souvent plusieurs damoiselles eussent eté bien empeschées. Donc, estant en tel equipage, et voyant qu’il ne m’estoit possible d’aller à pied, et moins à cheval, veu que l’un des secretaires du maistre des basses œuvres$^5$, qui m’en avoit promis un, me manqua, je m’advisay de me servir de mes aisles et voller où le vent me conduiroit ; ce qu’ayant faict, et poussé d’un bon vent du derrière, le destin me favorisa tant qu’en moins de huict jours je me serois trouvé au royaume de Crocambruse, situé dix lieues trois quards et demye aulne au delà du bout du monde, pays fort fertil et abondant en orties, chardons et espines, sur lesquels croissent des fruicts admirables et fort rassasians. Me trouvant auquel pays, je fus fort estonné pour veoir l’estrange et sauvage façon des habitans d’icelluy, les moindres d’iceux ayans plus de deux cens pieds de mouches de hauteur, tous vestus de nudité, les femmes portant barbes comme les hommes, mais plus bas toutes fois, n’estans honteuses de les monstrer, et les lieux où elles croissent, comme font les femmes de par deçà, qui ne les monstrent qu’en cachette ; mesme y en a plusieurs qui vueillent gaigner gros pour les communiquer, comme si c’estoit chose pretieuse. Neantmoings, je trouvay iceux habitans fort debonnaires et humains envers les estrangers : car, voyans que je n’entendois leur langage, et cognoissans à mes habits de quelle patrie je pouvois estre, me donnèrent pour truchement un jeune homme françois qu’ils disoient y avoir trois cens ans estre venu audit pays, lequel jeune homme, par sa bien-vueillance et peine, m’enseigna et feist entrer en mon dur cerveau le langage d’icelluy pays ; ayant laquelle science je fus plus joyeux que ne seroit un riche homme qui, sans y penser, trouveroit une espingle en son chemin : car le roy dudit pays, sur les recits à lui faicts de mes comportemens et beaux exploicts de dents, me voulut avoir pour estre le premier intendant de l’escumerie de ses pots, ayant lequel office je fus chery et honoré de tous ceux de sa cour, et principallement des lacquais et ratisseurs de navets, qui n’osoient tremper leur pain au pot sans ma permission. Mais, comme on dit en commun proverbe, Extrema gaudii luctus occupat, car quelqu’un desdits lacquais, auquel j’avois refusé l’entrée et l’approche du pot, trouva invention de me faire desmettre de ceste charge, sur le rapport qu’il feist au roy que j’estois de mauvaise vie et que j’avois esté banny de mon pays avec privation d’une honorable charge que j’y avois. Ce neantmoings le roy me voulust bailler un autre office, qui estoit d’estre premier vallet de pied d’un des commis du principal tournebroche de sa cuisine, ce que je refusay, obtemperant au desir qui me poignoit de revoir ma patrie, qui ne se peut jamais oublier, ainsi qu’il se peut cognoistre par les deux vers suivans du poëte Ovide :
Nescio qua natale solum dulcedine cunctos NeDucit et immemores non sinit esse sui.
Ayant donc tel desir, et considerant la dignité que j’obtenois en ce lieu, dont j’avois esté contre toute raison deprimé, me persuadant que la longueur du temps auroit faict appaiser la colère et animositè qu’icelle Samaritaine et autres noz ennemis avoient conceu contre moy, et ayant eu advis que tous les cabaretiers et taverniers soustenoient nostre party, à cause que prenez et acceptez plustost de leur marchandise que de toute autre, je pris resolution de m’en retourner par deçà ; ayant faict la quelle entreprise et desjà faict une grande partie du chemin, quatre du nombre des Quinze-Vingtz me rencontrèrent, m’aians apperceu et recogneu de loing, les quelz disoient me cercher et avoir lettres à moy adressantes et escriptes de la part de la Samaritaine, qu’ils me baillèrent, les quelles ne pouvant lire, un d’iceulx m’en fit lecture, par les quelles icelle Samaritaine s’accusoit de perfidie et recognoissoit mon innocence, me priant de venir reprendre ma place auprès et au dessus d’elle, m’exprimant les accidents à elle survenus depuis mon absence, et entre autres, comme l’eau de son puits avoit esté saisie, et arrestée fort longtemps au mois de janvier dernier, en sorte qu’elle n’en pouvoit tirer et avoir aucune goutte$^6$, lequel arrest elle estimoit avoir esté faict à ma requeste. Ayant entendu la lecture des quelles lettres, je fus saisi d’une telle allegresse que j’oubliay une botte d’allumettes que j’avois acheptée pour faire present à quelques uns par deçà pour procurer mon restablissement, et dès lors consenty main levée estre faicte à icelle Samaritaine de l’eaue de son puis, qui luy avoit esté arrestée ; puis je feis en sorte qu’en peu de temps j’accomplis le voyage de mon retour en ceste ville, où estant, sur l’instante requeste d’icelle Samaritaine et protestations par elle faictes de ne me plus inquieter, je me suis reintegré en mon magnifique siége, n’ayant toutes fois voulu monter si hault que j’estois, afin d’eviter l’orage des vents et la peine de sonner les heures, qui m’estoit une grande charge et empesche de pouvoir dormir à mon aise, à cause qu’il falloit sonner aux heures precises ; ayant choisi le lieu où je suis à present, qui est encores au dessus de la Samaritaine, mais bien plus proche d’elle que le premier où j’estois, laquelle, depuis que j’y suis, m’a monstré toute amitié, et confesse que la raison pour laquelle elle m’avoit faict deposseder n’a esté qu’à cause que j’estois trop loin d’elle : car les femmes desirent estre visitées de près, estant impossible de les contenter de loin ; à la sollicitation de laquelle j’ay mis bas mes aisles en signe de paix, m’estant contenté de prendre pour toutes armes la bouteille que je tiens entre mes mains, sçachant bien que chacun de vous est ordinairement armé d’un verre garny du breuvage qui vous fortifie le corps et la voix pour porter et crier vos charges, des quelles estant despetrez, tant vous estes ennemis de paresse, et pour ne demeurer inutils, vous prenez une charge de vin, qui vous semble plus facille que celle de cottraicts ; de quoy je vous loue, croyant que les taverniers et cabaretiers en font de mesme, vous enjoignant de continuer en si bon exercice, et vous asseurer qu’envers tous vos ennemis je seray d’icy à quinze cens ans, comme je suis à present,
Messieurs et confrères,
Vostre très-asseuré protecteur et defenseur,
Jacquemart Humevent$^7$.
1. Ce petit clocheteur, ou crocheteur, comme le peuple l’appeloit par altération, avoit été enlevé du sommet de la Samaritaine à cause des pasquils qui se publioient sous son nom. Concini, ne pouvant découvrir le véritable auteur de ces libelles, presque tous dirigés contre lui, avoit cru bon de s’en prendre à cette petite figure, qu’on en faisoit l’éditeur responsable. Le coup d’état eut lieu à propos d’un de ces pasquils en forme de harangue que le clocheteur étoit censé débiter au peuple. V. Première continuation du Mercure françois, in-8, 1611, p. 37. — On se moqua beaucoup dans le public de cette singulière vengeance du ministre. V. plus haut, p. 27, la pièce qui a pour titre Songe. Aussi, l’année suivante, le petit clocheteur étoit-il rétabli, et donnoit matière à la pièce, très rare aujourd’hui, que nous reproduisons. Cette affaire a été racontée sommairement par M. Bazin dans son petit volume la Cour de Marie de Médicis, p. 100.
2. Les voleurs étoient toujours nombreux autour de la Samaritaine, à cause des bons coups qu’ils pouvoient faire dans la foule des badauds attirés là par les clochettes du Jacquemard mis ici en scène. V. notre t. 3, p. 147, note.
3. Ce détail confirme ce qu’on lit dans la Continuation du Mercure, à savoir que le petit clocheteur étoit debout sur une cloche, qu’il frappoit aux heures et aux demies avec un marteau placé entre ses jambes.
3. Allusion aux crochets que les crocheteurs portent sur leur dos, et dont la forme, assez semblable à celle des ailes d’un ange, étoit cause qu’on les appeloit Anges de Grève. V. sur cette expression populaire la citation d’un passage de l’Eugène de Jodelle, à la p. 179 de notre t. 3.
4. Les filles de joie firent de tout temps leurs caravanes sur le Pont-Neuf. V. le Tracas de Paris de Fr. Colletet. Il avoit hérité pour cela du dicton populaire qui, avant sa construction, avoit cours à propos du Grand-Pont, ou Pont-au-Change. V. Description de la ville de Paris au XVe siècle, par Guillebert de Metz, publiée par M. Le Roux de Lincy, Paris, Aubry, 1856, p. 55. Chamfort raconte une jolie anecdote au sujet de ce dicton, qui veut, comme on sait, que toute personne passant sur le Pont-Neuf y rencontre une de ces dames, un moine et un cheval blanc. Deux femmes de vertu très moyenne le traversoient. Le cheval passe, puis le moine. L’une des deux en fait la remarque. — Mais ce n’est pas assez, dit l’autre. — Oh ! pour le reste, réplique la première, nous savons toutes deux à quoi nous en tenir. Le proverbe étoit deux fois vrai ce jour-là.
5. Les maîtres des basses œuvres étoient ces maistres escureurs de privés dont il vient d’être parlé. On les appeloit aussi maistres Fifi. V. Le Duchat, notes sur Rabelais, édit. in-12, 1732, t. 2, p. 197.
6. Boisrobert, dans sa charmante pièce l’Hyver de Paris, nous parle ainsi de la Samaritaine, gelée par les grands froids :
La Samaritaine, enrhumée,
N’a plus sa voix accoutumée ;
Sa cruche, pleine jusqu’au fond, Ne verse plus d’eau sur le pont.
7. Plusieurs années après le rétablissement du petit clocheteur, mais nous ne savons à quelle époque au juste, la Samaritaine perdit encore sa sonnerie. Elle s’en plaint ainsi dans les rimes redoublées de d’Assoucy :
Je n’etois pas si defroquée Du temps que messieurs les laquais Et mes paladins sans baquets Pour moi quittaient Margot la fée,
Cartes, et dés et bilboquets…,
Les enfants les marionnettes,
Les polissons les ricochets,
Les courtisans leurs gaudinettes,
Et mes filoux leurs tourniquets,
Et que messieurs portant serpettes,
Mes valeureux taille-goussets,
Dont les mains gourdes, en pochettes Se rechauffent à peu de frais,
Venoient ouïr de mes clochettes Les tons si doux et si parfaits.